
Lenni, vagy nem lenni? - Közép és késő avar kori (Kr. u. 7-9. sz.) koponyák paleopatológiai és paleoradiológiai vizsgálata

1.Témaválasztás indoklása: Habár hazai és nemzetközi berkeken belül is gyakorta
használják a paleoradiológia eszközeit a történeti korú maradványok roncsolásmentes
elemzésére, viszonylag kevés az olyan jellegű vizsgálat, mely során nem egy-egy egyén
paleopatológiai vizsgálatának kiegészítéseként, hanem egy egész történeti korú populáció
szisztematikus kutatásának gerincét adja egy adott képalkotó modalitás.
2. Célkitűzés: Céljaim között szerepel (I.) két avar kori lelőhely embertani leletanyagához
tartozó koponyáinak makroszkópos paleopatológiai és paleoradiológiai elemzése; (II). a két
vizsgálattípus eredményeinek egymással történő összehasonlítása; (III.) a kapott
eredmények összehasonlítása más múltbeli közösségek adataival; (IV.) az avar kori és
recens egyének kraniometriai sajátságainak összevetése; (V.) post mortem folyamatok
hatásainak vizsgálata; (VI.) egy paleoradiológiai protokoll kidolgozása; (VII.) és egy képes,
anatómiai variációkat bemutató atlaszmelléklet létrehozása.
3. Anyag és módszerek: Kutatásom során két, a közép és késő avar korra datálható lelőhely
(Albertirsa Szentmártoni út és 22. lelőhelyek.; Kr. u. 7-9. sz.) embertani leletanyagain
végeztem paleopatológiai, valamint a RadiAnt szoftver segítségével paleoradiológiai
vizsgálatokat. A koponyát érintő patológiás eltérések és anatómiai variációk feljegyzésén túl
a tafonómiás folyamatok megértése érdekében Hounsfield unit-értékek mérését is
elvégeztem több szövettípuson, valamint a koponyák kraniometriai mérési eredményeit a
BAZ Megyei Kórház recens egyéneit tartalmazó adatbázisával is összevetettem.
4. Eredmények és következtetés: Kutatásom során 31 koponya vizsgálatára került sor. A
patológiás eltérések és anatómiai variációk gyakorisági adatait, valamint a kraniometriai
mérések eredményeit más múltbeli és recens mintával is összehasonlítottam. A variációkból
egy atlasz mellékletet készítettem, valamint feljegyeztem a post mortem folyamatok hatását
a vázrendszerre, mely eredmények a pontosabb paleoradiológiai diagnózis felállításában
kapnak szerepet. A felismert patológiás eltérések egy része csak a CT felvételeken voltak
azonosíthatók (pl. osteoid osteoma), mely jól jelzi a képalkotó technikák szükségességét
egy-egy paleopatológiai kutatás során. Eredményeimet és a szakirodalomban közölt
metodikák olvasása, valamint kutatómunkám közben szerzett tapasztalataim alapján
kidolgozott vizsgálati protokollt részletesen bemutatom előadásom során.



